Արդուկի թանգարան

Արդուկի թանգարան (), ձեռնարկատեր Անդրեյ Վորոբյովին պատկանող մասնավոր թանգարան Պերեսլավլ Զալեսկի քաղաքում՝ նվիրված կենցաղային արդուկների պատմությանը։

Պատմություն
1999 թվականի դեկտեմբերին գործարար Անդրեյ Վորոբյովը (1995 թվականին բացել է հնատիպ իրերի իր խանութը) 1,5 հազար դոլարով գնել է Պերեսլավլի կենտրոնում գտնվող Սովետսկայա փողոցի թիվ 11 երկհարկանի այրված տունը (նախկինում այդտեղ կոմունալ բնակարաններ են եղել)։ Ինժեներ-շինարար Բորիս Կուզեմիչ Աբրաշկինը (Վորոբյովի բարեկամը և արդուկի թանգարանի տեխնիկական տնօրենը) ստացել է շենքի վերանորոգման և հողամասի սեփականաշնորհման թույլտվություն։

Շենքի վերանորոգումը շարունակվել է երեք տարի, վերանորոգման աշխատանքների համար ծախսվել է 30 հազար դոլար։ Գրեթե նույնքան գումար էլ ծախսվել է արդուկների որոնման և գնման համար։ Արդուկի թանգարանի բացումը կայացել է 2002 թվականի հունիսի 29-ին։ Արդուկների մեծ մասը ձեռք է բերվել մոսկովյան Իզմայլովո շրջանի վերնիսաժից։ Մի շարք հետաքրքիր ցուցանմուշներ գտնվել են աղբահորերից։

2002-2004 թվականներին թանգարանի այցելությունները եղել են անվճար։ 2006 թվականին թանգարանի մուտքը շարունակել է մնալ անվճար, սակայն հատուկ արկղիկի մեջ այցելուները կարող էին գումար թողնել։ Հետագայում թանգարանի մուտքը դարձավ վճարովի։

Թանգարանը «հիմնական եկամուտ» (մոտ 70 տոկոսը) ստանում է իր պահեստներից այցելուներին վաճառելով արդուկներ 100 ռուբլուց մինչև 10 հազար ռուբլի։ Եկամտի երկու երրորդը գալիս է ամառային զբոսաշրջային շրջանում՝ մայիսից մինչև սեպտեմբեր։ Ամռանը թանգարանի ամսական եկամուտը կազմում է 70-100 հազար ռուբլի։

Յուրաքանչյուր ամիս թանգարանն ունենում է 1200 այցելու, որոնց 95 %-ը մոսկվացիներ են, մյուսները Ռուսաստանի այլ քաղաքներից են ու տարբեր երկրներից։

Օգտագործելով Արդուկի թանգարանի եկամուտը՝ 2003 թվականին Անդրեյ Վորոբյովն ու Դմիտրի Նիկիշկինը Վեսկովո գյուղում բացել են Թեյնիկի թանգարան։ Ամռանը Թեյնիկի թանգարանի եկամուտն ամսական կազմել է 50-70 հազար ռուբլի։ Վորոբյովի համար երկու մասնավոր թանգարանները հոբբի չեն, այլ հիմնական շահութաբեր բիզնես։

Պերեսլավլ քաղաքն Արդուկի թանգարանի հավաքածուի հետ որևէ առնչություն չունի։

Թանգարանի հավաքածու 
Թանգարանի հավաքածուում կա ավելի քան 200 արդուկ։

Թանգարանի առաջին հարկում գործում է հուշանվերների խանութ, երկրորդ հարկում ներկայացված են արդուկները։ Կենտրոնական ցուցափեղկը նվիրված է յոթ հիմնական տեսակի արդուկների՝
 Տաքացնող արդուկ
 Չուգունային տաքացնող միջուկով արդուկ
 Ածուխով արդուկ
 Շոգեարդուկ
 Սպիրտային արդուկ
 Գազային արդուկ
 Էլեկտրական արդուկ

Տարին մի քանի անգամ թանգարանում կազմակերպվում է «Արդուկի փառատոն», որի ընթացքում ցանկացած այցելու կարող է օգտագործել արդուկները։

Թանգարանագետ, արվեստաբանության դոկտոր Ալեքսեյ Վալենտինովիչ Լեբեդևը պնդում է, որ Արդուկի թանգարանը մի խանութ է, որտեղ  «թանգարան» բառն օգտագործվում է գովազդի համար։

Պատկերասրահ

Ծանոթագրություններ 

Ռուսաստանի թանգարաններ